诸葛原,字景春,三国时期的学士和曹魏官吏,好卜筮,与大术士管辂相善.官至新兴太守.相关史料 辂别传曰:诸葛原字景春,亦学士.好卜筮,数与辂共射复,不能穷之.景春与辂有荣辱之分,因辂饯之,大有高谭之客.诸人多闻其善卜,仰观,不知其有大异之才,于是先与辂共论圣人著作之原,又叙五帝,三王受命之符.辂解景春微旨,遂开张战地,示以不固,藏匿孤虚,以待来攻.景春奔北,军师摧衄,自言吾睹卿旌旗,城池已坏也.其欲战之士,于此鸣鼓角,举云梯,弓弩大起,牙旗雨集.然后登城曜威,开门受敌,上论五帝,如江如汉,下论三王,如翮如翰;其英者若春华之俱发,其攻者若秋风之落叶.听者眩惑,不达其义,言者收声,莫不心服,虽白起之坑赵卒,项羽之塞濉水,无以尚之.于时客皆欲面缚衔璧,求束手于军鼓之下.辂犹总干山立,未便许之.至明日,离别之际,然后有腹心始终.一时海内俊士,八九人矣.蔡元才在朋友中最有清才,在众人中言:"本闻卿作狗,何意为龙?"辂言:"潜阳未变,非卿所知,焉有狗耳,得闻龙声乎!"景春言:"今当远别,后会何期?且复共一射复."辂占既皆中.景春大笑,"卿为我论此卦意,纾我心怀".辂为开爻散理,分赋形象,言征辞合,妙不可述.景春及众客莫不言听后论之美,胜于射复之乐.景春与辂别,戒以二事,言;"卿性乐酒,量虽温克,然不可保,宁当节之.卿有水镜之才,所见者妙,仰观虽神,祸如膏火,不可不慎.持卿叡才,游于云汉之闻,不忧不富贵也."辂言:"酒不可极,才不可尽,吾欲持酒以礼,持才以愚,何患之有也?"